অনলাইন ডেস্ক :স্বাস্থ্য অধিদপ্তরের লাইসেন্স ও পরিবেশ অধিদপ্তরের ছাড়পত্র না থাকায় চট্টগ্রামের ম্যাক্স হাসপাতাল বন্ধের দাবি জানিয়েছে বাংলাদেশ ফেডারেল সাংবাদিক ইউনিয়ন ও ঢাকা সাংবাদিক ইউনিয়ন।বুধবার (৪ জুলাই) জাতীয় প্রেসক্লাবের সামনে ভুল চিকিৎসার মাধ্যমে সমকালের সাংবাদিক রুবেল খানের মেয়ে রাইফা খানের হত্যার বিচার দাবিতে আয়োজিত বিক্ষোভ সমাবেশে সংগঠন দু&rsquo;টির নেতারা এ দাবি জানান।স্বাস্থ্য অধিদপ্তরসহ তিন সংস্থার তদন্ত প্রতিবেদনে অবৈধ বলে চিহ্নিত হলেও এখনও কেন ম্যাক্স হাসপাতাল বন্ধ করা হচ্ছে না, বিক্ষোভ সমাবেশে এমন প্রশ্ন তোলেন বাংলাদেশ ফেডারেল সাংবাদিক ইউনিয়নের সভাপতি মঞ্জুরুল আহসান বুলবুল। পাশাপাশি ম্যাক্স হাসপাতালের ফয়সাল, দেবাশীষ ও বিধানের বিরুদ্ধে ব্যবস্থা নেওয়ারও দাবি জানান তিনি।সংগঠনের মহাসচিব ওমর ফারুক বলেন, ম্যাক্স হাসপাতালের জন্য বাংলাদেশ মেডিকেল অ্যাসোসিয়েশন (বিএমএ) আমাদের শত্রু হতে পারে না। স্বাস্থ্য অধিদপ্তরকে অবিলম্বে ম্যাক্স হাসপাতালের বিরুদ্ধে ব্যবস্থা নেওয়ার দাবি জানাচ্ছি।ঢাকা সাংবাদিক ইউনিয়নের সাধারণ সম্পাদক সোহেল হায়দার চৌধুরীর সঞ্চালনায় আরও বক্তব্য দেন, সিনিয়র সাংবাদিক, আব্দুল জলিল ভূঁইয়া, জাকারিয়া কাজল, খায়রুজ্জামান কামাল, মধু সূদন মণ্ডল প্রমুখ।গত ২৯ জুন রাতে চট্টগ্রামের ম্যাক্স হাসপাতালে ভুল চিকিৎসায় সমকালের সাংবাদিক রুবেল খানের মেয়ে রাইফা খানের মৃত্যুর অভিযোগ ওঠে।বাংলানিউজটোয়েন্টিফোর.কম